CELEX: 32012D0156
Language: ro
Date: 2012-03-13 00:00:00
Title: 2012/156/UE: Decizia de punere în aplicare a Consiliului din 13 martie 2012 de suspendare a angajamentelor din cadrul Fondului de coeziune pentru Ungaria cu efect de la 1 ianuarie 2013

17.3.2012   
            
            
               RO
            
            
               Jurnalul Oficial al Uniunii Europene
            
            
               L 78/19
            
         DECIZIA DE PUNERE ÎN APLICARE A CONSILIULUI
   din 13 martie 2012
   de suspendare a angajamentelor din cadrul Fondului de coeziune pentru Ungaria cu efect de la 1 ianuarie 2013
   (2012/156/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1084/2006 al Consiliului din 11 iulie 2006 de creare a Fondului de coeziune și de abrogare a Regulamentului (CE) nr. 1164/94 (1), în special articolul 4,
   având în vedere propunerea Comisiei Europene,
   întrucât:
   
               (1)
            
            
               Articolul 174 din Tratatul privind funcționarea Uniunii Europene (TFUE) prevede că Uniunea concepe și desfășoară acțiuni care conduc la consolidarea coeziunii sale economice, sociale și teritoriale, pentru a promova o dezvoltare generală armonioasă.
            
         
               (2)
            
            
               În conformitate cu articolul 175 din TFUE, statele membre își conduc politicile economice și le coordonează în vederea realizării obiectivelor menționate la articolul 174 din TFUE. Formularea și punerea în aplicare a politicilor și acțiunilor Uniunii, precum și realizarea pieței interne trebuie, de asemenea, să țină seama de obiectivele menționate la articolul 174 din TFUE și să contribuie la realizarea acestora.
            
         
               (3)
            
            
               Articolul 121 alineatul (3) din TFUE solicită Consiliului să supravegheze evoluția economică în fiecare dintre statele membre și în Uniune, pentru a asigura o coordonare mai strânsă a politicilor economice și o convergență durabilă a performanțelor economice ale statelor membre și pentru a asigura conformitatea politicilor economice cu orientările generale ale politicilor economice ale statelor membre și ale Uniunii.
            
         
               (4)
            
            
               În conformitate cu articolul 126 din TFUE, statele membre trebuie să evite deficitele publice excesive.
            
         
               (5)
            
            
               În conformitate cu articolul 177 din TFUE, Parlamentul European și Consiliul definesc misiunile, obiectivele prioritare și organizarea Fondului de coeziune, care oferă o susținere financiară a proiectelor din domeniul mediului și al rețelelor transeuropene de infrastructură a transporturilor.
            
         
               (6)
            
            
               În Protocolul (nr. 28) privind coeziunea economică, socială și teritorială, anexat Tratatului privind Uniunea Europeană și TFUE, statele membre au convenit că Fondul de coeziune atribuie contribuții financiare ale Uniunii unor proiecte privind mediul și rețelele transeuropene în statele membre al căror PNB pe cap de locuitor este mai mic de 90 % din media Uniunii și care au un program care urmărește satisfacerea condițiilor de convergență economică menționate la articolul 126 din TFUE.
            
         
               (7)
            
            
               Articolul 4 din Regulamentul (CE) nr. 1084/2006 stabilește condițiile aplicabile asistenței din Fondul de coeziune și condiționează accesul la asistența financiară din Fondul de coeziune de evitarea unui deficit public excesiv astfel cum se prevede la articolul 126 din TFUE (2). În conformitate cu articolul 4 alineatul (1) din Regulamentul (CE) nr. 1084/2006, Consiliul poate decide, la propunerea Comisiei, să suspende total sau parțial angajamentele din cadrul Fondului de coeziune pentru statul membru beneficiar în cazul în care: (i) Consiliul decide în conformitate cu articolul 126 alineatul (6) din TFUE (3) că există deficit public excesiv în statul membru în cauză; și (ii) Consiliul constată în conformitate cu articolul 126 alineatul (8) din TFUE (4) că statul membru în cauză nu a întreprins nicio acțiune eficientă ca răspuns la o recomandare a Consiliului formulată în temeiul articolului 126 alineatul (7) din TFUE (5) de a corecta deficitul public excesiv până la termenul stabilit. O astfel de suspendare a angajamentelor ar trebui să devină efectivă la data de 1 ianuarie a anului următor celui în care se adoptă decizia de suspendare.
            
         
               (8)
            
            
               La 5 iulie 2004, prin Decizia 2004/918/CE (6), Consiliul a hotărât, în conformitate cu articolul 104 alineatul (6) din Tratatul de instituire a Comunității Europene (TCE), că în Ungaria exista un deficit excesiv. Consiliul a adoptat o primă recomandare la 5 iulie 2004, o a doua recomandare la 8 martie 2005 și o a treia recomandare la 10 octombrie 2006, adresate Ungariei în conformitate cu articolul 104 alineatul (7) din TCE. La 7 iulie 2009, Consiliul a adoptat a patra recomandare adresată Ungariei în conformitate cu articolul 104 alineatul (7) din TCE („Recomandarea Consiliului din 7 iulie 2009”) cu scopul de a pune capăt situației de deficit public excesiv până cel târziu în 2011. Mai precis, Ungariei i se recomanda: (i) să limiteze deteriorarea situației bugetare în 2009 prin asigurarea implementării riguroase a măsurilor de corectare adoptate și anunțate în vederea respectării țintei de 3,9 % din PIB; (ii) începând cu 2010, să implementeze riguros măsurile de consolidare necesare pentru a asigura reducerea continuă a deficitului structural și o nouă reducere a deficitului global, recurgând mai mult la măsuri structurale, pentru a garanta îmbunătățirea durabilă a finanțelor publice; (iii) să definească și să adopte în timp util măsurile de consolidare necesare pentru a corecta deficitul excesiv până în 2011; (iv) să asigure un efort bugetar cumulat de 0,5 % din PIB în 2010 și 2011; și (v) să se asigure că ponderea datoriei publice brute se înscrie pe o traiectorie descendentă fermă.
            
         
               (9)
            
            
               La 24 ianuarie 2012, Consiliul a adoptat Decizia 2012/139/UE (7) în conformitate cu articolul 126 alineatul (8) din TFUE prin care se stabilea faptul că Ungaria nu a întreprins acțiuni efective ca răspuns la Recomandarea Consiliului din 7 iulie 2009. În decizie se observa faptul că, deși Ungaria a respectat în mod formal valoarea de referință de 3 % din PIB pentru 2011, acest rezultat nu s-a bazat pe o corecție structurală și sustenabilă. Excedentul bugetar înregistrat în 2011 s-a bazat pe venituri unice semnificative de peste 10 % din PIB și este însoțit de o deteriorare structurală globală de 2,75 % din PIB în 2010 și 2011, comparativ cu recomandarea privind o îmbunătățire globală a finanțelor publice de 0,5 % din PIB. În plus, în timp ce autoritățile intenționează să pună în aplicare măsuri structurale substanțiale în 2012 pentru reducerea deficitului structural la 2,6 % din PIB, valoarea de referință de 3 % din PIB ar fi respectată doar datorită măsurilor unice de aproximativ 1 % din PIB. În fine, în 2013, se preconizează că deficitul (de 3,25 % din PIB) va depăși din nou valoarea de referință din TFUE, chiar și după luarea în considerare a măsurilor suplimentare anunțate după publicarea previziunilor serviciilor Comisiei din toamna anului 2011. Valoarea mai mare a deficitului pentru 2013 ar fi legată în principal de faptul că veniturile unice temporare au fost eliminate treptat după cum se prevăzuse și de faptul că nu toate reformele structurale planificate au fost suficient detaliate. În ansamblu, Consiliul a concluzionat că răspunsul autorităților maghiare la Recomandarea Consiliului din 7 iulie 2009 în temeiul articolului 126 alineatul (7) din TFUE a fost insuficient.
            
         
               (10)
            
            
               Prin urmare, în cazul Ungariei, cele două condiții menționate la articolul 4 alineatul (1) din Regulamentul (CE) nr. 1084/2006 au fost îndeplinite. Pe baza unei propuneri din partea Comisiei, Consiliul poate suspenda o parte sau totalitatea angajamentelor din cadrul Fondului de coeziune cu efect de la 1 ianuarie 2013. Decizia privind cuantumul de angajamente care vor fi suspendate ar trebui să garanteze că suspendarea este atât eficientă, cât și proporțională, luând în același timp în considerare actuala situație economică generală din Uniunea Europeană, precum și importanța relativă a Fondului de coeziune pentru economia statului membru în cauză. În consecință, este oportun ca, în cazul unei prime aplicări a prevederilor articolului 4 alineatul (1) din Regulamentul (CE) nr. 1084/2006 unui anumit stat membru, să se stabilească cuantumul din alocarea fondurilor de coeziune pentru 2013 la 50 %, fără a se depăși un nivel maxim de 0,5 % din PIB-ul nominal al statului membru în cauză, conform prognozei serviciilor Comisiei.
            
         
               (11)
            
            
               Întrucât suspendarea se referă numai la angajamente, punerea în aplicare a proiectelor de transport și mediu sau a angajamentelor care au fost deja asumate în momentul suspendării nu va fi compromisă în cazul în care acțiunile corective necesare sunt puse în aplicare cu promptitudine. Prin suspendarea angajamentelor care va intra în vigoare începând cu anul următor, punerea în aplicare a proiectelor în curs de desfășurare nu va fi afectată pe o perioadă extinsă, acordând autorităților timpul necesar pentru adoptarea de măsuri care să restabilească condiții macroeconomice și bugetare care să conducă la o creștere economică și ocupare a forței de muncă durabile.
            
         
               (12)
            
            
               În conformitate cu articolul 4 alineatul (2) din Regulamentul (CE) nr. 1084/2006, dacă până la 22 iunie 2012 sau până la o dată ulterioară Consiliul constată că Ungaria a adoptat acțiunile corective necesare, acesta va decide fără întârziere să anuleze suspendarea angajamentelor în cauză,
            
         ADOPTĂ PREZENTA DECIZIE:
   Articolul 1
   Cuantumul de 495 184 000 EUR (în prețuri actuale) din angajamentele din cadrul Fondului de coeziune pentru Ungaria se suspendă cu efect de la 1 ianuarie 2013.
   Articolul 2
   Prezenta decizie produce efecte de la data notificării acesteia.
   Articolul 3
   Prezenta decizie se adresează Ungariei.
   
      Adoptată la Bruxelles, 13 martie 2012.
      
         
            Pentru Consiliu
         
         
            Președintele
         
         M. VESTAGER
      
   
   
      (1)  JO L 210, 31.7.2006, p. 79.
   
      (2)  Care înlocuiește articolul 104 din Tratatul de instituire a Comunității Europene (TCE), la care se face referire la articolul 4 din Regulamentul (CE) nr. 1084/2006.
   
      (3)  Care înlocuiește articolul 104 alineatul (6) din TCE, la care se face referire la articolul 4 din Regulamentul (CE) nr. 1084/2006.
   
      (4)  Care înlocuiește articolul 104 alineatul (8) din TCE, la care se face referire la articolul 4 din Regulamentul (CE) nr. 1084/2006.
   
      (5)  Care înlocuiește articolul 104 alineatul (7) din TCE, la care se face referire la articolul 4 din Regulamentul (CE) nr. 1084/2006.
   
      (6)  JO L 389, 30.12.2004, p. 27.
   
      (7)  JO L 66, 6.3.2012, p. 6.